ປ.ໂອບາມາ ລົງນາມ ໃນກົດໝາຍ ຫ້າມນັກການທູດອີຣ່ານ ມາເປັນທູດ ປະຈຳສະຫະປະຊາຊາດ ( ວີດີໂອ)
ສະຫະລັດກ່າວຫາວ່າ ນັກການທູດອິຣ່ານ ທ່ານ Hamid Abutalebi ໄດ້ມີສ່ວນ​ພົວພັນ ນຳ​ການ​​ເຂົ້າ​ຍຶດ​ເອົາ ສະຖານທູດສະຫະລັດ ​ທີ່​ນະຄອນຫຼວງ​ເຕຫະຣ່ານ​ ໃນ​ປີ 1979.
ປະທານາທິບໍດີ ບາຣັກ ໂອບາມາ ໄດ້ເຊັນຮ່າງກົດໝາຍ ສະບັບນຶ່ງໃຫ້ເປັນກົດໝາຍ ເພື່ອຫ້າມນັກການທູດອີຣ່ານ ຄົນນຶ່ງ ເຂົ້າມາຮັບຕຳແໜ່ງເອກອັກຄະລັດຖະທູດອີຣ່ານ ປະຈຳສະຫະປະຊາຊາດ ທີ່ນະຄອນນິວຢອກນັ້ນ ກົດໝາຍສະບັບນີ້ມີວັດຖຸປະສົງເພື່ອກີດກັນບໍ່ໃຫ້ເຂົ້າ ສະຫະລັດ ທ່ານ Hamid Abutalebi ຜູ້ທີ່ສະຫະລັດ ກ່າວຫາວ່າ ໄດ້ພົວພັນໃນການເຂົ້າຍຶດເອົາສະຖານທູດ ສະຫະລັດ ທີ່ນະຄອນຫຼວງເຕຫະຣ່ານ ໃນປີ 1979 ນັ້ນ ກົດໝາຍທີ່ທ່ານໂອບາມາລົງນາມໃນວັນສຸກວານນີ້ ຫ້າມ ຜູ້ໃດກໍຕາມເຂົ້າມາໃນສະຫະຣັດໃນຖານະຜູ້ຕາງໜ້າສະຫະປະຊາຊາດ ຖ້າຜູ້ນັ້ນ ຖືກສົງໄສວ່າ ມີການພົວພັນໃນການການຈາລະກຳ ຫຼືການເຄື່ອນໄຫວກໍ່ການຮ້າຍ ແລະອາດຈະເປັນໄພຂົ່ມຂູ່ຕໍ່ຄວາມໝັ້ນຄົງແຫ່ງຊາດຂອງສະຫະລັດ ສັບປະດາແລ້ວນີ້ ສະຫະລັດໄດ້ປະຕິເສດ ການອອກວີຊ່າໃຫ້ທ່ານ Abutalebi ທີ່ອີຣ່ານໄດ້ສະເໜີແຕ່ງຕັ້ງໃຫ້ເປັນທູດຂອງຕົນ ປະຈຳສະຫະປະຊາຊາດ ທ່ານ Abutalebi ໄດ້ເປັນສະມາຊິກຂອງກຸ່ມນັກສຶກສາມຸສລິມ ທີ່ໄດ້ກັກໂຕນັກ ການທູດອາເມຣິກັນ 52 ຄົນ ໄວ້ເປັນໂຕປະກັນເປັນເວລາ 444 ມື້ ຫຼັງຈາກເຂົ້າ ຍຶດເອົາສະຖານທູດສະຫະລັດແລ້ວ ທ່ານ Abutalebi ກ່າວວ່າ ການພົວພັນ ຂອງທ່ານ ກັບກຸ່ມນັກສຶກສາເວລານັ້ນ ແມ່ນຢູ່ຂັ້ນຈຳກັດ ຄືເປັນລ່າມແປພາສາ ແລະຮ່ວມໃນການເຈລະຈາເທົ່ານັ້ນ ຫຼັງຈາກການຕັດສິນໃຈຂອງສະຫະລັດ ປະຕິເສດອອກວີຊ່າໃຫ້ທ່ານ Abutalebi ແລ້ວນັ້ນ ອີຣ່ານກ່າວວ່າ ຕົນຍັງບໍ່ມີແຜນການໃນທັນທີ ທີ່ຈະສະເໜີແຕ່ງຕັ້ງນັກ ການທູດຄົນໃໝ່ປະຈຳສະຫະປະຊາຊາດນັ້ນ ອີຣ່ານກ່າວວ່າ ຕົນຈະດຳເນີນ ການເລື້ອງນີ້ໂດຍຜ່ານກົນໄກທາງດ້ານກົດໝາຍ ຂອງອົງການສະຫະປະຊາຊາດ ອີຣ່ານເອີ້ນການຕັດສິນໃຈຂອງສະຫະລັດວ່າ ແລະ ກ່າວວ່າ ອັນນີ້ມັນຜິດກົດໝາຍສາກົນ ແລະສິດທິຂອງລັດທີ່ມີອະທິປະໄຕ ໃນການ ສະເໜີແຕ່ງຕັ້ງ ຜູ້ຕາງໜ້າປະຈຳສະຫະປະຊາຊາດ ຂອງຕົນ